‘সেক্স অন দ্য বিচ’, ‘অ্যাঞ্জেল্‌স টিট’, ‘দ্য স্ক্রিমিং অরগ্যাজ‌্ম’— রেস্তোরাঁ, পাব বা পানশালায় যাঁরা নিয়মিত যান, তাঁরা এই নামগুলির সঙ্গেও পরিচিত। কিন্তু সিঙ্গাপুরের একটি রেস্তোরাঁয় এমন এক অদ্ভুত নামের ককটেল পাওয়া হয়, যা শুনলে ভারতীয়দের চোখ কপালে উঠবে! 
বাংলা এবং হিন্দি ভাষায় একটি অশ্লীল শব্দ ‘মা.....দ’। কিন্তু সেই শব্দই সিঙ্গাপুরে জনপ্রিয়। সিঙ্গাপুরের ওই রেস্তোরাঁ ইতালীয় খাবারের জন্যই বিখ্যাত। তবে ওই ককটেল সেখানে ভারতীয় ককটেল বলেই পাওয়া যায়। একটি সংবাদ ওয়েবসাইটের দাবি, রেস্তোরাঁয় খেতে গিয়ে এক ভারতীয়ই প্রথম ওই অদ্ভুত নামের ককটেলটি দেখতে পান। সঙ্গে সঙ্গে মেনুকার্ডের ছবি তুলে টুইট করেন। তার পরেই সোশ্যাল মিডিয়ায় ছড়িয়ে পরে ককটেলের নাম।
ভারতীয় ওই ককটেলের দাম ২৩ সিঙ্গাপুর ডলার। উপকরণ— ক্রিমি চায়ে লাতে শেক্‌ন উইথ আমারেতো, বুলে বুরবোঁ, হেজেলনাট সিরাপ, ফ্রেঞ্চ ক্রিম এবং হানি ওয়াটার। যাঁরা ‘মা.....’ খেয়েছেন, তাঁরা সকলেই জানিয়েছেন, সেটি অত্যন্ত সুস্বাদু। 
রেস্তোরাঁ কর্তৃপক্ষ জানিয়েছেন, তাঁরা ভারতীয় ওই শব্দটির অর্থ জানেন এবং জেনেশুনেই ওই নাম রেখেছেন। তাঁদের ব্যাখ্যা, বিশ্বের সব ‘পাবে’ই চমকপ্রদ নামের ককটেল পাওয়া যায়। কিন্তু সেগুলির অধিকাংশই ইংরেজি শব্দ। ভারতীয় শব্দ, বিশেষ করে যা ‘অশ্লীল’, সেই নামের ককটেল কোথাও পাওয়া যায় না। তাই তাঁরা কিঞ্চিৎ পরীক্ষা করেছেন মাত্র।  
কিন্তু এমন নামের ককটেল লোকে কিনছে? রেস্তোরাঁ কর্তৃপক্ষের বক্তব্য, ‘‘ভারতে হলে হয়তো এই নাম দেওয়ার সাহস পেতাম না। কিন্তু সিঙ্গাপুরে বহু ভাষাভাষী থাকেন। তাঁরা যথেষ্ট রসিক। যাঁরা শব্দটার অর্থ বোঝেন, তাঁরাও জানেন যে, আমাদের উদ্দেশ্য খারাপ কিছু নয়। তাই এই নামের জন্য আমাদের কোনও অসুবিধা হচ্ছে না।’’ রেস্তোরাঁর ফেসবুক পেজেও ওই নাম রাখার ব্যাখ্যা দেওয়া হয়েছে। সঙ্গে ‘আপলোড’ করা হয়েছে ককটেলটির ছবিও।